Historijski zbornik
Historijski zbornik je časopis Društva za hrvatsku povjesnicu, nekada Povijesnoga društva Hrvatske, odnosno Saveza povijesnih društava Hrvatske. To je najstarije strukovno povjesničarsko društvo u Republici Hrvatskoj, koje kontinuirano djeluje od 1947. godine. U prvim je desetljećima društvo trebalo biti (i bilo je) jedno od središta historiografskoga rada, neovisno o JAZU i njezinim znanstvenim institutima.

Historijski zbornik izlazi neprekidno od 1948. godine kada je objavljen prvi svezak. Osnovao ga je Jaroslav Šidak, njegov prvi i dugogodišnji urednik, od 1948. do 1984. godine. Glavnim urednikom je kasnije postao Ivan Kampuš, koji je od 1985. do 1997. uredio 13 svezaka. Njega je na uredničkom mjestu zamijenio Ivica Prlender, koji je bio glavni urednik do 2008. godine. Od tada je na čelu uredništva Damir Agičić.

Do 2018. tiskano je sedamdeset svezaka na više od dvadeset tisuća stranica. Deset je puta Historijski zbornik izišao kao dvogodišnjak: prvi put kao dvogodište 11–12 (1958–1959), posljednji put kao dvogodište 56–57 (2003–2004). Svi su ostali takvi slučajevi zabilježeni između 1966. i 1981., kada je časopis stalno izlazio u dvogodišnjem ritmu. Početni je naum uredništva bio da časopis izlazi godišnje u četirima brojevima, ali se tomu uspjelo barem donekle približiti samo jedne godine: u petoj godini izlaženja, 1952, izišla su dva sveska kao dvobroji 1–2 i 3–4. Još jedna zanimljivost kada je riječ o tehničkom opisu časopisa: najdeblji svezak časopisa jest dvogodište 21–21 (1968–1969) sa 715 stranica, a najtanji je svezak objavljen 1953 (166 stranica). Dvogodište 56–57 (2003–2004) također je izišlo na relativno malom broju stranica (259).

U ovom su časopisu svoje radove objavljivali i nadalje objavljuju mnogobrojni hrvatski i strani povjesničari. Svoje je stranice Historijski zbornik odavno otvorio i znanstvenim novacima i doktorandima. Do 2010. priloge u časopisu tiskala su 433 autora, od čega 347 iz Hrvatske, 39 iz drugih republika bivše Jugoslavije te 47 iz inozemstva. Širok je spektar inozemnih autora, od SSSR-a, preko zemalja iz regije poput Mađarske i Austrije, do Sjedinjenih Američkih Država.

Vanjske veze 
 Digitalizirana godišta Historijskog zbornika
 Historijski zbornik na Portalu znanstvenih časopisa Republike Hrvatske – Hrčak

Nastanci 1948.
Hrvatski stručni i znanstveni časopisi